**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.04.2019, ora 08.00 –08.04.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.04.2019, ora 7.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Arieș, bazinele superioare ale Turului, Lăpușului, Someșului Mic, Crișului Repede, Crișului Negru, Mureșului, Bistriței, bazinul superior și mijlociu al Someșului, unde au fost în creștere ca urmare a precipitațiilor slabe căzute în interval, cedării apei din stratul de zăpadă și propagării.

Creșteri izolate de niveluri și debite s-au înregistrat și pe unele râuri mici zonele de munte, în special din centrul și estul țării, ca urmare a precipitațiilor slabe căzute în interval și cedării apei din stratul de zăpadă.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Valea Rea, Cavnic, Firiza, bazinul superior al Crișului Repede și mai mici (sub 30%) pe râurile din bazinele Bistra, Moravița, Cerna, Vedea, Tazlău, Bârlad, pe afluenţii Bistriței și Prutului și, izolat, în bazinele superioare ale Oltului și Argeșului.

 Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare,** exceptând râurile din bazinele hidrografice: Vișeu, Iza, Tur, Lăpuș, Arieș, bazinele superioare ale Someșului Mic, Crișului Repede, Crișului Negru, Mureșului, Ialomiței și afluenților de dreapta ai Siretului, bazinul superior și mijlociu al Someșului, unde vor fi în creștere ca urmare a precipitațiilor slabe prevăzute, cedării apei din stratul de zăpadă și propagarii.

Sunt posibile creșteri izolate de niveluri și debite pe unele râuri mici zonele de munte, în special pe cele din centrul și estul țării, ca urmare a precipitațiilor prevăzute, izolat sub formă de aversă, și cedării apei din stratul de zăpadă.

 Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 07-08.04.2019 **a fost staţionar, având valoarea de 4500 m3/s**, sub media multianuală a lunii **aprilie (7900 m3/s).**

**În aval de Porţile de Fier debitele au fost în scădere la Gruia și pe sectorul Bechet – Tulcea și în creştere la Calafat**.

**Debitul la intrarea în ţară** (secţiunea Baziaş) **va fi în creştere uşoară (4600 m3/s).**

În aval de Porţile de Fier debitele vor fi în creştere uşoară pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 07.04.2019, ora 08.00 –08.04.2019, ora 06.00**

**În ţară,** vremea a fost mai caldă decât în mod obișnuit la această dată, exceptând Oltenia și sud-vestul Munteniei, unde valorile termice diurne au fost ușor mai scăzute decât mediile multianuale. Înnorările au persistat în jumătatea sud-estică a teritoriului, unde temporar și pe arii restrânse au fost ploi slabe, iar la peste 2000 m în Masivul Bucegi, trecător a nins slab. Vântul a prezentat intensificări pe crestele masivelor sudice și estice, cu viteze de până la 75 km/h, iar în cursul zilei și în sudul Banatului, unde rafalele au atins 55...60 km/h, dar local și temporar și în Transilvania și în nordul Moldovei. Mai era strat de zăpadă la munte, la altitudini de peste 1500 m, care măsura la ora 21 în platformele stațiilor meteorologice, până la 197 cm în Masivul Făgăraș (Bâlea Lac). Temperaturile maxime au fost cuprinse între 12 grade la Bâcleșu, Dedulești, Sulina, Constanța-dig și Mangalia și 24 de grade la Chișineu-Criș, Gurahonț, Vărădia de Mureș, Arad și Jimbolia, iar la ora 06.00 valorile termice se încadrau între 2 grade la Toplița și 14 grade la Oravița.

**Observaţie:** *De ieri dimineață de la ora 06.00 au fost în vigoare 2 atenționări cod galben pentru fenomene meteorologice periculoase imediate, emise de către SRPV Timișoara.*

**La Bucureşti,** cerul a fost mai mult noros și în unele cartiere trecător a plouat slab. Vântul a suflat slab și moderat. Temperatura maximă, ușor mai ridicată decât în ziua precedentă, a fost de 16 grade la toate stațiile meteorologice, iar la ora 06 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 08.04.2019, ora 08.00 –09.04.2019, ora 08.00**

**În ţară,** vremea va fi în continuare caldă în regiunile intracarpatice, unde cerul va fi parțial noros și doar pe arii restrânse va ploua slab, mai ales la munte. În sudul și estul teritoriului regimul termic va fi apropiat de normalul perioadei, înnorările vor persista, iar local și temporar va ploua în general slab, dar și sub formă de aversă. Vântul va sufla slab și moderat, cu ușoare intensificări, îndeosebi în Oltenia, Muntenia și Dobrogea. Temperaturile maxime se vor încadra în general între 13 și 23 de grade, iar cele minime vor fi cuprinse între 4 și 12 grade. Izolat vor fi condiții de ceață.

**La Bucureşti,** vremea se va apropia de normalul termic al acestei date. Cerul va avea înnorări și temporar va ploua slab, iar vântul va sufla slab și moderat. Temperatura maximă se va situa în jurul valorii de 16 grade, iar cea minimă va fi de 8...9 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 07 aprilie 2019, ora 20.00 – 08 aprilie 2019, ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **ȚARCU – GODEANU şi PARÂNG - Șureanu** | **RISC MODERAT (2)** | **RISC REDUS (1)** |
| **Munții Vlădeasa – Muntele Mare** | **RISC REDUS (1)** | **RISC REDUS (1)** |
| **Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | ***PESTE 1600 m*****RISC MODERAT (2)** | ***SUB 1600 m*****RISC REDUS (1)** |

**EVOLUŢIA VREMII ÎN INTERVALUL: 07.04.2019, ora 20.00 – 08.04.2019, ora 20.00:**

Vremea va fi caldă. Cerul va fi temporar noros. Local în Carpații Meridionali și de Curbură și pe arii restrânse în rest, se vor semnala ploi slabe. Trecător pe creste precipitațiile vor fi mixte. Vântul va sufla în general moderat, din sector sud-estic și estic, cu rafale de 60 - 70 km/h, îndeosebi în Carpații Orientali.

Temperaturi prognozate:

**Peste 1800 m**: temperaturi minime: -4 la 1 gr.C; temperaturi maxime: 0 la 5 gr.C

**Sub 1800 m**: temperaturi minime: 1 la 5 gr.C; temperaturi maxime: 6 la 13 gr.C.

**Grosimea stratului de zăpadă în 06.04.2019, ora 15:**

Carpații Meridionali: 203 cm la Bâlea-Lac, 125 cm la Vf. Omu, 111 cm Vf. Țarcu, 2 cm la Păltiniș, petice la la Sinaia, Parâng, Cuntu, Fundata.

Carpații Orientali: 81 cm la Vf. Lăcăuți, 80 cm la Vf. Călimani, 53 cm la Vf. Ceahlău-Toaca, 31 cm la Bucin, 18 cm la Iezer - Vf. Pietrosul Rodnei.

Carpații Occidentali: 11 cm la Semenic, 6 cm la Vf. Vlădeasa, petice la Stâna de Vale și Vlădeasa cota 1400 m.

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș:**

**La altitudini mai mari de 1800 m: RISC MODERAT (2)**

La altitudini mai mari de 1800 m, noaptea și dimineața la suprafață se întâlnesc cruste subțiri de gheață iar stratul de zăpadă este în ansamblu consolidat. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației dar și a unor supraîncărcări mari, există riscul de declanșare a avalanșelor, în general de dimensiuni mici.

**La altitudini mai mici de 1800 m: RISC REDUS (1)**

Sub 1800 m, stratul de zăpadă s-a topit accentuat în ultimele zile sub acțiunea vântului și este puternic umezit în ariile rămase. La altitudini mai mici de 1600 m stratul este discontinuu. Temperaturile ridicate și insolația vor determina topirea și umezirea suplimentară a stratului de zăpadă. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

 **b). în masivul Bucegi:**

**La altitudini mai mari de 1800 m: RISC MODERAT (2)**

La altitudini mai mari de 1800 m, stratul de zăpadă este în ansamblu consolidat. La suprafață, îndeosebi în cursul nopții și prima parte a zilei vor fi prezente cruste subțiri de gheață. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației dar și a unor supraîncărcări mari, există riscul de declanșare a avalanșelor, în general de dimensiuni mici.

**La altitudini mai mici de 1800 m: RISC REDUS (1)**

Sub 1800 m stratul de zăpadă este putenic umezit. La altitudini mai mici de 1600 metri, în mai multe zone, în funcție de expoziția versantului, stratul de zăpadă este discontinuu sau topit. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

 **c).** **în masivele Țarcu – Godeanu şi masivul Parâng – Șureanu:**

**La altitudini mai mari de 1800 m: RISC MODERAT (2)**

La altitudini mai mari de 1800 m, noaptea și dimineața la suprafață se întâlnesc cruste subțiri de gheață iar stratul de zăpadă este în ansamblu consolidat. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației dar și a unor supraîncărcări mari, există riscul de declanșare a avalanșelor de dimensiuni mici în general.

**La altitudini mai mici de 1800 m: RISC REDUS (1)**

Sub 1800 metri, stratul de zăpadă este puternic umezit. La altitudini mai mici de 1600 m stratul este discontinuu sau topit. Între 1600 și 1800 de metri, în condiţii de supraîncărcare mare pe pantele mai înclinate, se pot declanșa spontan și izolat avalanşe de topire de mici dimensiuni.

 **d). în Munții Vlădeasa – Muntele Mare: - RISC REDUS (1)**

Stratul de zăpadă are dimensiuni reduse și este puternic umezit. Declanșarea avalanșelor de la altitudini de peste 1800 metri va fi posibilă doar izolat, pe pantele înclinate și pe văile adăpostite unde mai sunt acumulări de zăpadă.

**e). în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1600 m: RISC MODERAT (2)**

La altitudini de peste 1600 m, stratul este puternic umezit, în general consolidat, dar cu mai multe cruste de gheață intercalate. Insolația și temperaturile diurne pozitive vor conduce la umezirea suplimentară a stratului. În cazuri izolate, în zonele unde mai există acumulări mai însemnate de zăpadă pe pantele mai înclinate, sub acțiunea insolației dar și a unor supraîncărcări mari, există riscul de declanșare a avalanșelor de dimensiuni mici în general.

**La altitudini mai mici de 1600 m: RISC REDUS (1)**

Sub 1600 metri, în funcție de expoziția versantului, stratul de zăpadă este discontinuu sau topit.

 **Notă:**

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**Administraţia Bazinală de Apă Dobrogea Litoral Constanţa** informează că **la 07.04.2019, s-a semnalat prezenţa unui delfin eşuat pe plaja Costineşti, între Schitu şi Mânăstire, judeţul Constanţa.** Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 04.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Garda Forestieră Suceava** informează despre **producerea, a unui incendiu de litieră:**

**- la 06.04.2019, la ora 22:30, un incendiu de litieră pe raza DS Iasi, în zona localităţii Ungheni, judeţul Iaşi. A fost afectată o suprafață de 6 ha, din care 1,2 ha plantaţie, fond forestier de stat**. Incendiul a fost stins la 07.04.2019, la ora 00:30, de angajaţi silvici şi cetățeni, cu mijloace de intervenţie specifice. Cauza izbucnirii incendiului este foc deschis lăsat nesupravegheat propagat din teren agricol.

**G.N.M.-C.J. Dâmboviţa** informează telefonic că **în zona comunei Corneşti, jud. Dâmboviţa, la 07.04.2019 s-a produs o deversare de 5 mc ţiţei, care a afectat 50 mp de teren neproductiv,** ca urmare a avariei accidentale a conductei de 14 ţoli, Cartojani-Ploieşti, datorită unui constructor care utiliza un excavator. Ţiţeiul s-a scurs în groapa recent excavată. Se intervine pentru vidanjarea ţiţeiului şi transportarea solului contaminat la Staţia de Bioremediere. Nu sunt ape de suprafaţă în apropierea zonei poluate cu ţiţei

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.04.2019 - 05.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE